  Руслан Нуриахметов Анжелика Тихонова корреспондент Дэбесын гуртын улӥсь дышетскисьёс пӧлын шахматэн ӝог но блиц амалъёсын шудонъя огъяросси ӵошатсконъёс йылпумъяськизы. Удмуртиысь командаос вормисьёс пӧлы пыризы. Со сярысь элькунысь дышетонъя но тодосъя министерстволэн пресс-службаез ивортӥз. «Туэ ми нырысьсэ командаос пӧлын азьмынӥсьёс пӧлы сюрим. Рапидын Удмуртиысь командаос зарни но кык бронза басьтӥзы, нош блицын – нырысетӥ но куинетӥ интыосты. Ми йылпумъянъёслы шумпотӥськом, уго 2022-тӥ арын ӵошатсконъёсын вожвылъяськон туж юн вал, нокин зол ӧз висъяськы, соин ик турнирын вормись сярысь но азьвыл ик вераны уг луы вал. Йылпумъянъёс малпамтэесь пӧрмизы» Сергей Васильев, Дэбесысь командалэн тренерез Ӵошатсконъёсы Россиысь 18 улосвылъёсысь 64 команда пыриськиз. Тужгес трос пиналъёс Удмуртиысь люкаськизы – 13 ёросъёсысь 45 команда. Пиналъёс 2 сюрс 500 пала партиос шудӥзы, соосты 15 судьяос чаклазы. Туэ нырысьсэ вормисьёсты выль амалъя шараязы. Пыриськисьёсты ньыль валтӥсь группаослы люкизы: 2010-тӥ арын но берлогес вордӥськем пиос, 2004-2009 аръёсы вордӥськем пиос, 2010-тӥ арын но берлогес вордӥськем нылъёс но 2004-2009 аръёсы вордӥськем нылъёс. Та группаосъя абсолютной вормисьёсты пусйизы. Со сяна, та ньыль группаос пушкын вормисьёсты арлыдъёсъя шараязы. Озьы оглом 38 комплект медальёсты шудытӥзы. Тодэ вайытом, туэ Удмуртиын элькун тол гурт шудонъёсын нырысьсэ дартсын ӵошатсконъёс ортчозы.  «Ми понна огъяросси ӵошатсконъёслэсь умой ортчемзэс валтӥсез возьматон – со пиналъёслэн мылкыдзы. Соослэн синъёссы ӝуало вал, озьыен, ваньмыз пӧрмиз» Алексей Выстребов, Удмуртиысь физкультурая, спортъя но егитъёсын ужанъя министрлэн воштӥсез Пиналъёс доразы синпель кузьымъёсын, данъетъёсын, яркыт тодэ ваёнъёсын бертӥзы. Кылсярысь, Дагестанысь нылпиос Дэбесэ нырысьсэ вуизы но лымылы туж шумпотӥзы. Вуэмзы бере ик гурезе нискыланы мынӥзы. «Дэбесозь ми 2 сюрс 600 иськем ортчим, ньыль пӧртэм транспорт воштӥм. Сюрес вылэ 18 час быдтӥм, но одӥг секундлы но ӧм жалялэ, Удмуртие ӵошатскыны вуим шуыса. Ваньмыз туж умой радъямын, шудӥсьёслэн уровеньзы но шумпоттӥз. Кужмоесь, пиналъёс одӥг партия бере ик жадё ини. Но соос ӟечокъёс, шумпоттӥзы» Арслан Елакаев, Дагестанысь командалэн тренерез Тегъёс: Дэбес Удмуртия шахмат Спорт  